Hrvatski sabor
20040603

Cilj očito ovog zakona je usklađenje našeg zakonodavstva sa zakonodavstvom Europske unije i de facto najveći dio promjena se odnosi na izvršenje obveza koje su preuzete po raznim međunarodnim konvencijama. Sporazumom o stabilizaciji i pridruživanju s Europskom unijom preuzeli smo obvezu na suradnju u suzbijanju i sprječavanju kaznenih i drugih aktivnosti posebno u odnosu na sprječavanje i kontrolu ilegalnih migracija, sprječavanje prava pranja novca i prihoda stečenih kaznenim djelima, ilegalnu proizvodnju i trgovinu drogama, trgovinu ljudima, korupciju, krivotvorenje novca, krijumčarenje, nedopuštenu trgovinu oružjem i terorizam. Zato primjenjujući i usklađujući naš zakon sa potpisanim međunarodnim konvencijama vidimo da se uvode i nova kaznena djela u našem kaznenom zakonodavstvu, vidimo da se pojedini opisi postojećih kaznenih djela preciziraju i također usklađuju sa međunarodnim konvencijama što je zapravo dobro. Tako imamo Konvenciju o kibernetičkom kriminalu gdje je uvedeno novo djelo računalno krivotvorenje i računalna prijevara. Zatim imamo Konvenciju o korupciji gdje imamo sada dva nova djela primanje mita u gospodarskom poslovanju i davanje mita u gospodarskom poslovanju.